दो घरों में चोरी, जेवर साढ़े चार हजार रुपए नकद पार
एमआईएथाना क्षेत्र के गांव खानपुर जाट में बुधवार देर रात को चोर दो घरों में घुसकर कीमती जेवर एवं 4 हजार 500 रुपए नकद ले गए। वारदात का गुरुवार सुबह जाग होने पर पता चला और इसकी सूचना पुलिस को दी। थानाधिकारी पवन कुमार चौबे ने मौके पर पहुंचकर ग्रामीणों से वारदात के बारे में जानकारी ली और मौका मुआयना किया। पुलिस को चोरों का अभी कोई सुराग नहीं लगा है। थानाधिकारी चौबे ने बताया कि दाताराम पुत्र मोहन जाट ने रिपोर्ट दर्ज कराई है कि रात 12 बजे बाद चोर उसके तथा पड़ोसी रामजीलाल पुत्र रामपाल जाटव के मकान के अंदर घुस गए और संदूक में रखी सोने की दो चेन, एक सोने की अंगूठी, दो जोड़ी चांदी की पायजेब, चुटकी, हाथफूल, बैंक की पासबुक सहित अन्य दस्तावेज पार कर ले गए। पुलिस चोरों की तलाश कर रही है।
hin_Deva hin_Deva